ACG วิ่งฉิว 3% จับตารายได้ปี 62 โตแกร่ง ขานรับยอดขายโต-ตลาดรถยนต์ขยายตัว
ACG วิ่งฉิว 3% จับตารายได้ปี 62 โตแกร่ง ขานรับยอดขายโต-ตลาดรถยนต์ขยายตัว โดย ณ เวลา 15.42 น. อยู่ที่ระดับ 1.49 บาท บวก 0.05 บาท หรือ 3.47% สูงสุดที่ระดับ 1.53 บาท ต่ำสุดที่ระดับ 1.45 บาทด้วยมูลค่าการซื้อขาย 26.02 ล้านบาท
ACG วิ่งฉิว 3% จับตารายได้ปี 62 โตแกร่ง ขานรับยอดขายโต-ตลาดรถยนต์ขยายตัว
2 ก.ค. 2562

ผู้สื่อข่าวรายงานว่า ราคาหุ้น บริษัท ออโตคอร์ป โฮลดิ้ง จำกัด (มหาชน) หรือ ACG ณ เวลา 15.42 น. อยู่ที่ระดับ 1.49 บาท บวก 0.05 บาท หรือ 3.47% สูงสุดที่ระดับ 1.53 บาท ต่ำสุดที่ระดับ 1.45 บาทด้วยมูลค่าการซื้อขาย 26.02 ล้านบาท

โดยราคาหุ้น ACG ปรับตัวเพิ่มขึ้นวันนี้รับข่าว นายภานุมาศ รังคกูลนุวัฒน์ ประธานเจ้าหน้าที่บริหาร ACG เปิดเผยว่า บริษัทคาดว่าแนวโน้มรายได้รวมในปีนี้ยังจะเติบโตต่อเนื่อง หลังจากไตรมาส 1/62 ทำรายได้แล้ว 800 ล้านบาท จากการที่มีสาขาจำนวน 9 แห่ง และในครึ่งหลังของปีจะมีการขยายสาขาเพิ่มอีก 2 แห่งในภาคเหนือและภาคตะวันออก
ขณะเดียวกัน บริษัทพยายามรักษาอัตรากำไรสุทธิให้อยู่ที่ระดับ 1.90% ด้วยการขยายสาขาเพิ่ม ซึ่งจะทำให้มีปริมาณขายรถยนต์ที่เพิ่มขึ้น รวมถึงมีรายได้จากการซ่อมบำรุงที่มากขึ้น อีกทั้งจะมีรายได้จากค่านายหน้าเช่าซื้อให้กับบริษัทประกันภัย
นายภานุมาศ กล่าวอีกว่า เชื่อว่าทิศทางการดำเนินงานของกลุ่ม ACG จะสดใสต่อเนื่องและยังสามารถเดินหน้าได้ตามแผนที่วางไว้ เนื่องจากรายงานของสภาอุตสาหกรรมแห่งประเทศไทย (ส.อ.ท.) ล่าสุดพบว่ายอดขายรถยนต์ภายในประเทศเดือน พ.ค.62 มีจำนวนทั้งสิ้น 88,097 คัน เพิ่มขึ้นจากช่วงเดียวกันของปีก่อน 3.7% และเพิ่มขึ้นจากเดือน เม.ย.62 ราว 2.4%
สำหรับการเติบโตของยอดขายรถยนต์ภายในประเทศ เป็นผลจากภาพรวมเศรษฐกิจเติบโตดี โดยเฉพาะจากนโยบายภาครัฐที่ให้การสนับสนุนช่วยเหลือเกษตรกรและผู้มีรายได้น้อย รวมถึงการลงทุนของภาครัฐและเอกชน รวมถึงนักท่องเที่ยวจากต่างประเทศยังขยายตัวดี รวมทั้งมีการเปิดตัวรถยนต์รุ่นใหม่
ทั้งนี้ ในช่วง 5 เดือนแรกของปีนี้ตลาดรถยนต์ในประเทศมียอดขาย 437,722 คัน เพิ่มขึ้นจากช่วงเดียวกันของปีก่อน 9.1% ขณะที่ ส.อ.ท.ยังคงเป้าหมายยอดผลิตรถยนต์ทั้งหมดในปีนี้ที่ 2.1 ล้านคัน โดยคาดว่าจะมียอดการส่งออกที่ 1.1 ล้านคัน
นอกจากนี้ บริษัทยังมีแผนจะนำเงินที่ได้จากการเสนอขายหุ้นสามัญเพิ่มทุนตอ่ประชาชนทั่วไปครั้งแรก (IPO) ประมาณ 200 ล้านบาท และเงินสดที่ได้จากการดำเนินงานไปขยายสาขาให้เป็น 15 แห่งให้ทั่วประเทศไทยภายในปี 65
อนึ่ง ACG เป็นดีลเลอร์รถยนต์ฮอนด้า ซึ่งเป็นค่ายรถยนต์ที่มีส่วนแบ่งการตลาดเป็นอันดับ 1 ในตลาดรถยนต์นั่งส่วนบุคคล ซึ่งสามารถครองส่วนแบ่งการตลาดติดต่อกัน 3 ปีซ้อน (ปี 58-60) ด้วยส่วนแบ่ง 31.5%, 32.7% และ 32.20% ตามลำดับ